Diari Oficial de la Generalitat Valenciana


Sumari del DOGV 5503, del 02-05-2007 (2007/5496)

DECRET 64/2007, de 27 d'abril, del Consell, pel qual es diferix, en l'àmbit de la Comunitat Valenciana, l'obligatorietat d'inspecció periòdica dels ciclomotors i quadricicles lleugers.
----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2007/04/27/64/dof/vci/html**

### Dades del document

Número de DOGV
:   5503

Data del DOGV
:   02-05-2007

Secció del DOGV
:   I. DISPOSICIONS GENERALS

Número del document
:   2007/5496


Data del document
:   27-04-2007

Organisme emissor
:   Conselleria d'Empresa, Universitat i Ciència

Tipus de document
:   Decret

Descriptors 

:   * Inspecció Tècnica de Vehicles
    * legislació
    * vehicle de dues rodes
    * vehicle de motor
    * inspecció tècnica

El Reial Decret 711/2006, de 9 de juny, publicat en el Boletín Oficial del Estado de 21 de juny de 2006, modifica el Reial Decret 2042/1994, de 14 d'octubre, pel qual es regula la inspecció tècnica de vehicles, i establix, en el seu article primer, l'obligatorietat i la freqüència amb què han de ser sotmesos a inspecció tècnica les motocicletes, vehicles de tres rodes, quadricicles, quads, ciclomotors de tres rodes i quadricicles lleugers.  
La disposició transitòria segona de la mateixa norma establix els terminis en els quals hauran de passar per primera vegada inspecció tècnica periòdica els ciclomotors i quadricicles lleugers.  
A fi d'assegurar la qualitat i les facilitats de prestació del servici als usuaris, és imprescindible establir-ne tant la infraestructura organitzativa, basada en el principi de proximitat i minimització de desplaçaments pels usuaris, com la infraestructura material necessària per a l'efectiva prestació dels servicis d'inspecció.  
Per això resulta imprescindible conéixer la demanda d'este nou servici, així com el parc i la distribució geogràfica tant de ciclomotors com de quadricicles lleugers als quals se'ls imposa l'obligació de sotmetre's periòdicament a inspecció tècnica, tenint en compte la dificultat real per a estos vehicles de traslladar-se fins a les estacions fixes d'inspecció tècnica de vehicles existents, a causa de la restricció de circulació per determinades vies, amb la finalitat d'establir rutes de les noves unitats mòbils que es desplacen per a realitzar les inspeccions als diferents nuclis urbans.  
Es considera, així mateix, convenient i necessari realitzar, prèviament a la determinació dels mitjans de què s'hauran de dotar les actuals estacions d'inspecció tècnica de vehicles, unes proves bé a oferta de les actuals empreses concessionàries d'estacions ITV a la Comunitat Valenciana o a demanda dels titulars de ciclomotors i quadricicles lleugers, per a establir les rutes de les noves unitats mòbils que puguen realitzar les corresponents inspeccions en els diferents nuclis urbans, d'acord amb la densitat d'este tipus de vehicles a inspeccionar en cada zona; caldrà determinar al seu torn el nombre d'unitats mòbils de què s'hauran de dotar les empreses concessionàries que presten el servici públic d'inspecció tècnica de vehicles per a poder atendre la prestació d'este nou servici.  
La disposició transitòria segona del Reial Decret 711/2006, de 9 de juny, establix que les comunitats autònomes podran diferir, en disposicions que dicten a l'efecte, per falta d'infraestructures adequades, l'obligatorietat d'inspecció periòdica dels ciclomotors de dues rodes, fins a tres anys des de la publicació d'este Reial Decret en el Boletín Oficial del Estado, és a dir, fins al 21 de juny de 2009.  
L'article 52.1.2ª de l'Estatut d'Autonomia de la Comunitat Valenciana atribuïx a la Generalitat competència exclusiva en matèria de "?indústria, sense perjudici del que determinen les normes de l'Estat per raons de seguretat, sanitàries o d'interés general i les normes relacionades amb les indústries que estan subjectes a la legislació de mines, hidrocarburs i energia nuclear". La competència per a l'organització dels servicis d'inspecció tècnica de vehicles s'emmarca en la competència genèrica en matèria d'indústria, com es desprén de diverses sentències del Tribunal Constitucional.  
Per tot això anterior, a proposta del conseller d'Empresa, Universitat i Ciència, conforme amb el Consell Jurídic Consultiu de la Comunitat Valenciana i després de la deliberació prèvia del Consell, en la reunió del dia 27 d'abril de 2007,  
DECRETE  
Article únic. Fixació del termini per a l'obligatorietat a la Comunitat Valenciana de la primera inspecció periòdica per als ciclomotors i quadricicles lleugers  
En virtut del que s'ha disposat en l'apartat 2 de la disposició transitòria segona del Reial Decret 711/2006, de 9 de juny, es diferix l'obligació a la Comunitat Valenciana de passar la primera inspecció periòdica dels ciclomotors i quadricicles lleugers previstos en l'article 6.1.a) i 6.1.b) del Reial Decret 2042/1994, de 14 d'octubre, al termini comprés entre el 21 de setembre de 2008 i el 21 de gener de 2009.  
DISPOSICIONS FINALS  
Primera. Autorització per al desplegament reglamentari  
S'autoritza el conseller d'Empresa, Universitat i Ciència perquè dicte totes les disposicions que calga per al desplegament del present decret, així com perquè en modifique els terminis establits si així fóra necessari.  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
Valencia, 27 d'abril de 2007  
El President de la Generalitat,  
FRANCISCO CAMPS ORTIZ  
El conseller d'Empresa, Universitat i Ciència,  
JUSTO NIETO NIETO


Còpia Permalink ELI